জয়শঙ্করের উপর হামলার ঘটনায় কী বলল ব্রিটেন সরকার?

ওয়েব ডেস্ক: লন্ডনে (London) ভারতের বিদেশমন্ত্রী এস জয়শঙ্করের (S Jaishankar) নিরাপত্তা লঙ্ঘনের ঘটনায় (Security Breach) কড়া প্রতিক্রিয়া জানিয়েছে ব্রিটেন সরকার (Britain Government)। বুধবার রাতে লন্ডনের চ্যাথাম হাউসে একটি আলোচনাসভায় যোগ দিতে গেলে খলিস্তানপন্থীরা (Khalistani Attack) তাঁর গাড়ির সামনে বিক্ষোভ দেখায়। পুলিশি নিরাপত্তার মধ্যেই এক বিক্ষোভকারী ভারতের জাতীয় পতাকা ছিঁড়ে ফেলে এবং কনভয়ের সামনে স্লোগান দেয়।

এই ঘটনার তীব্র নিন্দা জানিয়েছে ব্রিটেনের বিদেশ, কমনওয়েলথ এবং উন্নয়ন দফতর বা এফসিডিও। এক মুখপাত্র বলেন, “আমরা শান্তিপূর্ণ প্রতিবাদের পক্ষে। তবে হুমকি, ভয় দেখানো বা সরকারি অনুষ্ঠান বিঘ্নিত করার প্রচেষ্টা কোনওভাবেই বরদাস্ত করা হবে না।” ব্রিটিশ সরকার আরও জানায়, তারা কূটনৈতিক ব্যক্তিত্বদের নিরাপত্তা নিশ্চিত করতে সর্বদা প্রতিশ্রুতিবদ্ধ।

আরও পড়ুন: পাক-অধিকৃত কাশ্মীর ফেরত চেয়ে বড় বার্তা জয়শঙ্করের

ঘটনার সময় জয়শঙ্কর চ্যাথাম হাউসের ভিতরে ছিলেন। অনুষ্ঠান শেষে বের হওয়ার সময় খলিস্তানপন্থীরা তাঁর গাড়ির সামনে চলে আসে। সূত্রের খবর, পুলিশের উপস্থিতিতেই তারা ভারতবিরোধী স্লোগান দেয়। সেই সময় এক ব্যক্তি দৌড়ে গিয়ে গাড়ির সামনে ভারতের জাতীয় পতাকা ছিঁড়ে ফেলে। এরপর আরও কয়েকজন জয়শঙ্করের কনভয়ের সামনে এসে স্লোগান দিতে থাকে। পুলিশ দ্রুত ব্যবস্থা নিয়ে বিক্ষোভকারীদের সরিয়ে দেয়।

এই ঘটনায় কড়া নিন্দা করেছে ভারত সরকারও। ভারতের বিদেশ মন্ত্রকের মুখপাত্র রণধীর জয়সওয়াল বলেন, “একটি বিচ্ছিন্নতাবাদী এবং চরমপন্থী গোষ্ঠী উদ্দেশ্যপ্রণোদিতভাবে উস্কানিমূলক কাজ করেছে। আমরা গণতান্ত্রিক স্বাধীনতার অপব্যবহারের নিন্দা জানাই এবং আশা করি সংশ্লিষ্ট দেশের সরকার তাদের কূটনৈতিক বাধ্যবাধকতা যথাযথভাবে পালন করবে।”

দেখুন আরও খবর: